**ΕΝΟΤΗΤΑ 17η – Ο ΚΑΠΟΔΙΣΤΡΙΑΣ ΚΥΒΕΡΝΗΤΗΣ ΤΗΣ ΕΛΛΑΔΑΣ (1828-1831)**

**Καποδίστριας**: εκλέγεται κυβερνήτης της Ελλάδας το **1827** στην **Εθνοσυνέλευση της Τροιζήνας**. Αποβιβάζεται το 1828 στο Ναύπλιο και βρίσκει τη χώρα σε **τραγική κατάσταση** (λαός εξαθλιωμένος, ύπαρξη ληστών και πειρατών, παρουσία ξένων στρατευμάτων.

**Πολιτικές και διοικητικές ενέργειες του Καποδίστρια**

|  |  |  |  |
| --- | --- | --- | --- |
| ***Πολίτευμα -Διοίκηση*** | ***Ένοπλες δυνάμεις*** | ***Οικονομία*** | ***Εκπαίδευση*** |
| Κυβερνά **συγκεντρωτικά**, καταργώντας το Σύνταγμα της Τροιζήνας – Διορίζει υπουργούς και τα μέλη του Πανελληνίου. | Συγκροτεί **τακτικό στρατό** με τη συμμετοχή αγωνιστών, οργανώνει το **πολεμικό ναυτικό,** ιδρύει το ***Λόχο Ευέλπιδων***, καταπολεμά την πειρατεία. | Οργανώνει το **κρατικό ταμείο**, ιδρύει **τράπεζα**, περικόπτει τις σπατάλες, κόβει νόμισμα (**φοίνικας**) φέρνει **νέες καλλιεργητικές μεθόδους** και **νέα καλλιεργήσιμα προϊόντα**. | Ιδρύει το «***Ορφανοτροφείο***», της Αίγινας, παιδαγωγική ακαδημία («**Πρότυπον Σχολείον**»), το **Κεντρικό Σχολείο**, το **Πρότυπο Αγροκήπιο** (γεωργική σχολή).  Στόχοι: ***παροχή γνώσεων*** κι ***επαγγελματική κατάρτιση***. |

**Ολοκλήρωση της επανάστασης**

**Η αντιπολίτευση εναντίον του Καποδίστρια**

☞ Συγκροτείται αντιπολίτευση επειδή: α) δημιουργείται ένα συγκεντρωτικό κράτος από τον Καποδίστρια, β) δεν παρέχονται συνταγματικές ελευθερίες, γ) κατηγορείται ο Καποδίστριας ως ρωσόφιλος.

❖ Κύριες εστίες της αντιπολίτευσης: ο Πόρος, η Ύδρα, η Μάνη. Συμμετέχουν πρόκριτοι, πλούσιοι καραβοκύρηδες, έμπειροι Φαναριώτες, φιλελεύθεροι διανοούμενοι.

❖ Η αντιπολίτευση φτάνει στα άκρα: α) ο Μιαούλης ανατινάζει τα δύο μεγαλύτερα πλοία του ελληνικού στόλου, β) η εφημερίδα «Απόλλων» προπαγανδίζει τη δολοφονία του Καποδίστρια, γ) οι Γεώργιος και Κων/νος Μαυρομιχάλης δολοφονούν τον κυβερνήτη στο Ναύπλιο στις 27 Σεπτεμβρίου του 1831.

**Άσκηση**: Κάποιοι υποστηρίζουν ότι ο Καποδίστριας ήταν δικτάτορας. Να διαβάσετε το κείμενο του παρακάτω υπερσυνδέσμου και να εξηγήσετε γιατί ο Καποδίστριας δεν μπορεί να χαρακτηριστεί δικτάτορας. <https://www.kathimerini.gr/politics/1077205/giati-den-itan-diktatoras-o-ioannis-kapodistrias/>

**Παράθεμα**

Τον Φεβρουάριο του 1831, πριν απ’ την ανταρσία της Ύδρας και την ελληνοελληνική ναυμαχία του Πόρου, στο λιμάνι της Μάνης, οι άρχοντες της περιοχής Μαυρομιχαλαίοι υψώνουν την επαναστατική σημαία! Μάλιστα, καταρτίζουν και επαναστατική επιτροπή και ξεκινούν να ελευθερώσουν την Καλαμάτα απ’ τους… Έλληνες!

Την κατάσταση έσωσε πάλι ο Κολοκοτρώνης, που έστειλε εκεί τον Νικήτα, ο οποίος απώθησε τους Μανιάτες προς τον Ταΰγετο.

Ο Καποδίστριας έθεσε υπό επιτήρηση όσους Μαυρομιχαλαίους ζούσαν στην πρωτεύουσα, το Ναύπλιο, μεταξύ των οποίων και ο αρχικοτζάμπασης της Μάνης, Πετρόμπεης Μαυρομιχάλης, ο αρχηγός της κακιάς φάρας. Ο Πετρόμπεης ζήτησε να πάει στη Μάνη, τάχα για να κατευνάσει τα πνεύματα. Και επειδή ο Καποδίστριας δεν του το επέτρεψε, το σκασε. Όμως, συνελήφθη απ’ τον Κανάρη, κι αυτή τη φορά δε ζούσε απλώς υπό επιτήρηση αλλά κλείστηκε στην Ακροναυπλία.

Ο Ρώσος ναύαρχος Ρίκορντ σκέφτηκε τότε να επέμβει, γιατί όλοι ήξεραν τι κουμάσια ήταν οι Μαυρομιχαλαίοι. Πήρε, λοιπόν, τον Πετρόμπεη απ’ την Ακροναυπλία και τον οδήγησε στο Κυβερνείο για να γίνει μια συζήτηση «κυρίων» ανάμεσα στους τρεις, ώστε να βρεθεί κάποια λύση με τους αυτονομιστές της Μάνης

Εκείνη την ώρα ο Καποδίστριας διάβαζε μια αγγλική εφημερίδα, που τον έλουζε πατόκορφα, και όταν είδε τον προστατευόμενο των Εγγλέζων Πετρόμπεη, του ανέβηκε το αίμα στο κεφάλι και διέταξε να τον ξαναπάν αμέσως στη φυλακή.

Το πέρασμα του Πετρόμπεη απ’ τους δρόμους του Ναυπλίου για την Ακροναυπλία ήταν σκέτη διαπόμπευση του κραταιού τοπάρχη της Μάνης. Ο αδερφός του Κωνσταντίνος και ο γιος του Γεώργιος ορκίστηκαν εκδίκηση.

Την Κυριακή 27 Σεπτεμβρίου 1831, ώρα έξι το πρωί, ο Κυβερνήτης μπαίνει στην εκκλησία του Αγίου Σπυρίδωνα για τον τακτικό του εκκλησιασμό. Ήταν θρήσκος και καλός χριστιανός. Στην πόρτα πάνω τον πλησιάζουν ο Κωνσταντίνος και ο Γεώργιος Μαυρομιχάλης, τάχα για να υποβάλουν τα σέβη τους, και από πολύ κοντά αδειάζουν πάνω του τα κουμπούρια τους. Ο Γεώργιος, όμως, αστοχεί και αποτελειώνει το έργο του Κωνσταντίνου με το στιλέτο. Ο Κυβερνήτης είναι νεκρός. Και μαζί του η Ελλάδα που ονειρεύτηκε. Αντ’ αυτής θα προκύψει η Ελλάδα των κουμπουράδων μαυραραχνομιχαλαίων.

Τον Κωνσταντίνο τον συνέλαβε αμέσως το εξαγριωμένο πλήθος. Τον λιντσάραν επί τόπου. Ο Γεώργιος, πηδώντας από μάνδρα σε μάνδρα, έφτασε στη Γαλλική πρεσβεία και ζήτησε άσυλο. Όμως, την άλλη μέρα παραδόθηκε στους Έλληνες. Σαν στρατιωτικός που ήταν, καταδικάστηκε απ’ το στρατοδικείο σε θάνατο. Εκτελέστηκε διά τυφεκισμού την 22α Οκτωβρίου 1831 στην πλατεία του Ναυπλίου παρουσία πλήθους κόσμου που προσπαθούσε να τον αποσπάσει απ’ τα χέρια των ανδρών του αποσπάσματος για τον λιντσάρει κι αυτόν.

Η σωρός του Κυβερνήτη μεταφέρθηκε απ’ τον αδερφό του Αυγουστίνο στην πατρίδα του την Κέρκυρα, όπου και βρίσκεται το μαυσωλείο του ανθρώπου που επιχείρησε ματαίως να κάνει κράτος την Ελλάδα. Αιωνία του η μνήμη. Αιωνία η μνήμη και στην Ελλάδα, που ποτέ δεν πεθαίνει.

*Βασίλης Ραφηλίδης – Κωμικοτραγική Ιστορία του Ελληνικού Κράτους (1830-1974)*